5.10.2022.
LV
Eiropas Savienības Oficiālais Vēstnesis
L 258/9
35.
norāda, ka nav sistēmas, kas nodrošinātu, ka deputāti, kuri uz laiku ir prombūtnē attaisnojoša iemesla dēļ, piemēram, ir grūtniecības un dzemdību atvaļinājumā vai paternitātes atvaļinājumā, var turpināt pildīt savus pamatuzdevumus; uzskata to par problēmu, jo tas var negatīvi ietekmēt pilsoņu pārstāvību Parlamentā; uzsver, ka pastāv deputātu un viņu vēlētāju diskriminācijas risks, ja šāda kārtība netiek paredzēta; uzsver, ka balsošanai par sievieti kā Parlamenta deputāti nevajadzētu novest pie pārstāvības trūkuma, kas rada bažas, jo gados jaunākus deputātus, it īpaši deputātes un viņu vēlētājus, nesamērīgi ietekmē tas, ka Parlamentā nav izveidota sistēma saistībā ar grūtniecības un dzemdību atvaļinājumu un vecāku atvaļinājumu; atgādina, ka dalībvalstu parlamentu deputātu situācija tādos pat gadījumos dažādās dalībvalstīs atšķiras; aicina Parlamenta Konstitucionālo jautājumu komiteju, pārskatot Parlamenta Reglamentu un Eiropas vēlēšanu likumu, nodrošināt praktiski īstenojamus un laikā ierobežotus risinājumus deputātiem, kuri ir prombūtnē attaisnojošu iemeslu dēļ, lai viņi varētu izteikties debatēs un balsot vai tikt uz laiku aizstāti; atgādina, ka dienas nauda joprojām ir saistīta ar fizisku klātbūtni Parlamenta darba vietās;
36.
atzinīgi vērtē Parlamenta centienus un jo īpaši bijušā priekšsēdētāja D. M. Sassoli personīgo ieguldījumu ar mērķi nodrošināt ikdienas solidaritātes maltītes un patversmes neaizsargātām sievietēm trijās darba vietās saskaņā ar Prezidija lēmumu; turklāt atzinīgi vērtē to, ka Covid-19 pandēmijas pirmajā gadā aptuveni 65 šoferi ir brīvprātīgi pieteikušies vadāt ārstus, medmāsas un citus medicīnas darbiniekus uz nakts maiņām slimnīcā;
37.
atzinīgi vērtē to, ka Parlaments Covid-19 pandēmijas sākumā darbiniekiem izdalīja atkārtoti lietojamas auduma sejas maskas; norāda, ka Parlamenta ēkās ir jāvalkā medicīniskās sejas maskas EN14683 vai FFP2 elpceļu aizsargierīces, lai pastiprinātu deputātu un darbinieku aizsardzību, kā arī vēl vairāk samazinātu infekciozo izelpoto daļiņu izplatīšanos;
38.
atzinīgi vērtē Parlamenta dienestu lēmumu arī pēc pandēmijas turpināt preses konferenču rīkošanu hibrīdformātā, jo tas var atvieglot ziņošanu par Eiropas lietām žurnālistiem, kuri neatrodas Strasbūrā vai Briselē; iesaka turpināt attīstīt audiovizuālo un citu infrastruktūru Briselē, Strasbūrā un Eiropas Parlamenta vietējos birojos, tostarp palielinot VoxBox kapacitāti un modernizējot preses konferenču telpas Strasbūrā un Briselē, lai padarītu tās piemērotākas hibrīdformātā notiekošām preses konferencēm;
Parlamenta darbības vidiskā pēda
39.
uzsver, ka Parlamentam ir jābūt priekšplānā, pieņemot digitālākas, elastīgākas un energoefektīvākas darba metodes un sanāksmju praksi, mācoties no Covid-19 pandēmijā gūtās pieredzes un izmantojot priekšrocības, ko sniedz jau veiktie ieguldījumi tehnoloģijās; norāda, ka pēc bijušā priekšsēdētāja D. M. Sassoli iniciatīvas laikposmā no 2021. gada aprīļa līdz jūlijam fokusgrupas saistībā ar procesu “Parlamentārās demokrātijas pārvērtēšana – spēcīgāks Eiropas Parlaments pēc Covid-19” apsprieda Parlamenta darba nākotni katrā no to attiecīgajām darbības jomām: plenārsēdes, parlamentārās prerogatīvas, komunikācija, ārējā diplomātija un iekšējā organizācija; norāda, ka fokusgrupas ir iesniegušas galīgo ziņojumu ar ieteikumiem, kuru īstenošanu apspriedīs Prezidijs;
40.
aicina Parlamentu atkārtoti izvērtēt savus 2023. gadam izvirzītos kopienas vides vadības un audita sistēmas (EMAS) mērķus, ņemot vērā Covid-19 pandēmiju; atkārtoti aicina grozīt pašreizējo CO2 emisiju samazināšanas plānu, lai panāktu oglekļneitralitāti, izmantojot starptautiski atzītu metodi, kad tā ir apstiprināta, piemēram, iekšēju oglekļa cenu noteikšanas (ICP) mehānismu, ar kuru uzņēmumi brīvprātīgi nosaka savu oglekļa pēdu un tādējādi novērtē savas siltumnīcefekta gāzu emisijas;
41.
norāda, ka trim no Parlamenta ēkām Briselē (Martens, Campoamor un Wayenberg bērnudārzam) nesen tika piešķirts starptautiski atzīts vides sertifikāts par ilgtspēju – BREEAM Excellence –, apstiprinot politiku un darbības, ko Parlaments ilgstoši īstenojis ar mērķi pakāpeniski pārveidot savu ēku portfeli tā, lai tas kļūtu par paraugu vides jomā; norāda, ka pašlaik Parlamenta telpās Briselē četras ēkas (ceturtā daļa no kopējā ēku skaita – Spinelli, Campoamor, Arendt, Montoyer-Science) ir aprīkotas ar fotoelementu paneļiem un ka šo iekārtu kopējā platība ir mazāka par 2 % no kopējās Parlamenta ēku jumtu platības Briselē; norāda, ka līdz 2022. gada beigām tiks pabeigtas trīs jaunas fotoelementu iekārtas (100 m2 uz Montoyer 70 ēkas, 200 m2 uz Spinelli ēkas un pašreizējo saules enerģijas paneļu aizstāšana ar fotoelementu paneļiem 52 m2 platībā uz Brandt ēkas) (un tas nozīmē, ka 2022. gadā par 64 % palielināsies ar fotoelementu paneļiem aprīkotā kopējā virsma);